SGF เตรียมกลับเข้าเทรดเดือนหน้า หลังพ้นเหตุเพิกถอน
ตลท.อนุมัติให้ SGF กลับเข้าซื้อขายใน mai ตั้งแต่ 1 ก.พ.60 หลังปฏิบัติตามเกณฑ์พ้นเหตุเพิกถอนหุ้น
23 ม.ค. 2560

ตลาดหลักทรัพย์แห่งประเทศไทย (ตลท.) อนุมัติให้หลักทรัพย์บริษัท สยามเจเนอรัลแฟคตอริ่ง จำกัด (มหาชน) หรือ SGF กลับเข้าซื้อขายในตลาดหลักทรัพย์เอ็ม เอ ไอ (mai) ในกลุ่มอุตสาหกรรมธุรกิจการเงิน ตั้งแต่วันที่ 1 ก.พ.60  เนื่องจากที่บริษัทได้ปฏิบัติตามข้อกำหนดของการพ้นเหตุเพิกถอนหลักทรัพย์ของตลาดหลักทรัพย์ฯแล้ว พร้อมทั้งให้ปลดเครื่องหมาย SP และ NC หลังจากได้ขึ้นเครื่องหมาย NC ตั้งแต่วันที่ 18 มิ.ย.50 และขึ้นเครื่องหมาย SP ห้ามซื้อขายหลักทรัพย์ SGF ตั้งแต่วันที่ 17 ส.ค.50
ทั้งนี้ เพื่อให้หลักทรัพย์ดังกล่าวสามารถซื้อขายได้ตามสภาพความเป็นจริง ตลาดหลักทรัพย์ฯจึงอาศัยอำนาจตามความในข้อ 29(1) และ (3) ของข้อบังคับตลาดหลักทรัพย์แห่งประเทศไทย เรื่องการซื้อขาย การชำระราคา และการส่งมอบหลักทรัพย์ในตลาดหลักทรัพย์ พ.ศ. 2555 กำหนดให้ราคาซื้อขายหลักทรัพย์ของ SGF และ SGF-P1 ในวันที่ 1 ก.พ.60  ไม่มีราคาสูงสุดและต่ำสุด ขณะที่ราคาซื้อขายหลักทรัพย์ของ SGF ครั้งสุดท้ายเมื่อวันที่ 16 ส.ค.50 ที่ราคา 0.26 บาท/หุ้น
อนึ่ง SGF ประกอบธุรกิจให้บริการสินเชื่อระยะสั้นในรูปแบบเงินให้กู้ยืม และสินเชื่อแฟคเตอริ่ง โดยในช่วง 9 เดือนแรกของปี 59 มีกำไรสุทธิ 45.80 ล้านบาท เพิ่มขึ้นจากช่วงเดียวกันของปีก่อนจำนวน 31.37 ล้านบาท เนื่องจากมีการขยายสินเชื่อเพิ่มขึ้น ณ สิ้นก.ย.59 บริษัทมีส่วนของผู้ถือหุ้น 1.45 พันล้านบาท